Hvad der kunne have været en fredelig anholdelse, er endt med at blive til flere sigtelser af en 32-årig mand, som nægter sig skyldig.

Tirsdag aften måtte Nordjyllands Politi køre til Pandrup, hvor en 32-årig mand fra lokalområdet kørte rundt i sin bil på Løkkenvej. Det gjorde han, på trods af at have fået frakendt sit kørekort og selvom manden havde indtaget spiritus. Klokken 21.25 blev politiet opmærksom på bilen, hvor der sad to personer i, og observerede at de to skiftede plads. Chaufføren satte sig på bagsæddet, mens passageren satte sig i føresædet. Da politiet ville anholde manden, modsatte han sig anholdelsen og nægtede det, politiet havde observeret. Han ville slet og ret ikke komme ud af bilen og lade sig anholde, og han truede sågar også politiet med vold. Sigtes for flere overtrædelser Han er dog anholdt nu, og det viste sig, at han også havde en lommekniv på sig. Manden var i forvejen kendt af politiet, og var på prøveløsladelse efter en tidligere dom, han har afsonet for spirituskørsel. Manden bliver nu sigtet for adskillige overtrædelser af loven. Det oplyser Nordjyllands Politi. Onsdag blev den 32-årige fremstillet for Grundlovsforhør ved Retten i Hjørring. Han er blevet varetægtsfængslet i fire uger og nægter sig skyldig.